מספר פנימי: 545372
הכנסת התשע-עשרה

יוזמים:      חברי הכנסת	מרדכי יוגב
					יריב לוין
					אליהו ישי
					גילה גמליאל
					דוד רותם
					אורלי לוי אבקסיס
					זבולון קלפה
					שמעון אוחיון
					איילת שקד
					נסים זאב
					יצחק וקנין
					אברהם מיכאלי
					שולי מועלם-רפאלי
					אורית סטרוק
					יוני שטבון
					ניסן סלומינסקי
					ראובן ריבלין
					רוברט אילטוב
					חמד עמאר
	
				פ/2079/19			

הצעת חוק בקעת הירדן, התשע"ד–2014

החלת המשפט	1.	המשפט, השיפוט והמינהל של המדינה יחולו בשטח בקעת הירדן כמתואר בתוספת.	
תחילה	2.	תחילתו של חוק זה ביום קבלתו בכנסת.	
ביצוע ותקנות	3.	שר הפנים ממונה על ביצוע חוק זה והוא רשאי, בהתייעצות עם שר המשפטים, להתקין תקנות בכל הנוגע לביצועו ולקבוע בתקנות הוראות מעבר והוראות בדבר המשך תוקפן של תקנות, צווים, הוראות מינהל וזכויות וחובות אשר היו בתוקף בבקעת הירדן ערב תחילתו של חוק זה.	
		תוספת*	
דברי הסבר
ראשוני הישובים בבקעת הירדן קמו על ידי תנועת העבודה וההתיישבות העובדת בראשית שנות השבעים, ומאז ועד היום הלך והתבסס במשך השנים קונצנזוס ישראלי רחב הנשען על ההכרה בחשיבותה ושייכותה של הבקעה למדינת ישראל. בקעת הירדן חיונית וחייבת להישאר בכל הסדר עתידי בריבונות ישראל. גבולה הצפוני של בקעת הירדן בעמק בית-שאן והדרומי בעין-גדי. גבולה המערבי נמצא במורדות המזרחיים של השומרון –  יישובי דרך אלון בואכה פרוזדור ירושלים המזרחי ומורדות הרי יהודה. גבולה המזרחי –  נהר הירדן. 
הנימוקים שהובילו לתכנית אלון, לתכנית השדרה הכפולה ולתכניות נוספות, היו כבדי משקל וביססו את התפיסה המרכזית לאי-העברת הבקעה לריבונות פלשתינית ולהשארתה בידי ישראל. בקעת הירדן דלילה יחסית באוכלוסייה פלשתינית וההתיישבות היהודית בה מהווה חלק בלתי נפרד מישראל. אוכלוסייה פלשתינית משני צדי הירדן, בצירוף הטרור האיסלאמי העולמי, מחזקים את האיום על ישראל ממזרח. שליטה ישראלית בבקעה, מהווה טריז אסטרטגי למניעת ציר פונדמנטליסטי מטהרן ועד שערי תל-אביב והופכת את גבולה המזרחי של ישראל גבול בר הגנה לישראל שהוא אינטרס מובהק לישראל כמו גם לירדן. הלקח מכישלון ציר פילדלפי ששימש כרצועת הפרדה צרה בין עזה למצרים בדרום רצועת עזה, מחייב  את ישראל לאמץ פרוזדור רחב בשליטה ריבונית לרוחב בקעת הירדן. ההיסטוריה באזור מלמדתנו שללא קיומם של יישובים – אין צבא ואין ביטחון.
השדרה המזרחית של בקעת הירדן, תשמש כשדרה השנייה של ישראל – אזור המעבר המזרחי מהערבה בדרום לצפון הארץ. בכך, תבטיח שדרה זו את קיומה של ישראל בשתי שדרות ולא רק במישור החוף הצר. כביש הבקעה מהווה ציר נוסף וחשוב לכביש 6. הבקעה תשמש כמנוף לפיתוח אזרחי ישראלי, פריסת האוכלוסייה וחיזוק פיתוחם של אזורי: ירושלים, הנגב, הגליל והעמקים והקשר ביניהם. שליטת ישראל וריבונותה בבקעת הירדן חיוניות לחיזוקה של ירושלים כבירת ישראל וכצומת בלב מפת המדינה ולא כיישוב-ספר בקצה המדינה, כפי שזו עלולה להפוך ללא שמירה על הבקעה בידי ישראל.
מתוקף ראיית הזכות של עם ישראל על כל ארץ ישראל, גם מימוש הזכות בבקעה היא חלק מאותה זכות אידיאולוגית. עתיד בקעת הירדן ייקבע בראש ובראשונה בתודעה הישראלית. על מדינת ישראל להכריז בגלוי כי בקעת הירדן תישאר בריבונות ישראל לנצח נצחים. 
הצעות חוק דומות בעיקרן הונחו על שולחן הכנסת השמונה-עשרה ועל שולחן הכנסת התשע-עשרה על ידי חברת הכנסת מירי רגב (פ/4476/18; פ/495/19).

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ט בשבט התשע"ד – 20.1.14